CELEX: 
Language: fi
Date: 2019-09-23 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2017/625 täydentämisestä tiettyjen eläinten ja tavaroiden lähetysten, jotka ovat peräisin unionista ja palautetaan sinne jonkin kolmannen maan evättyä niiltä pääsyn, erityistä virallista valvontaa koskevien sääntöjen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Virallista valvontaa koskevassa asetuksessa (EU) 2017/625 vahvistetaan puitteet viralliselle valvonnalle ja muille virallisille toimille, joilla todennetaan elintarvikeketjua koskevan unionin lainsäädännön asianmukainen soveltaminen. Tähän sisältyy myös unioniin kolmansista maista tulevien eläinten ja tavaroiden virallinen valvonta.
            
            
               Tämän komission delegoidun asetuksen luonnoksen tarkoituksena on vahvistaa eläinten ja tavaroiden lähetysten, jotka ovat peräisin unionista ja palautetaan sinne jonkin kolmannen maan evättyä niiltä pääsyn, virallisen valvonnan suorittamista koskevat säännöt sekä vahvistaa unioniin palautettavia eläinperäisiä tuotteita ja elintarvikesekoituksia koskevat kansanterveysvaatimukset.
            
            
               Tässä komission delegoidun asetuksen luonnoksessa velvoitetaan toimivaltaiset viranomaiset tekemään asiakirjojen tarkastuksia, tunnistustarkastuksia ja tarvittaessa fyysisiä tarkastuksia sen varmistamiseksi, että tiettyjen unioniin palautettavien eläinten ja tavaroiden luokkien lähetyksiä koskevat virallisesta valvonnasta annetun asetuksen (EU) 2017/625 1 artiklan 2 kohdan vaatimukset täyttyvät.
            
            
               Tämä komission delegoidun asetuksen luonnos liittyy delegoituun asetukseen, jolla säädetään edellytyksistä, joilla lähetysten kuljetusta ja saapumista määräpaikkaan seurataan (virallisesta valvonnasta annetun asetuksen (EU) 2017/625 (C/2019/4500) 77 artiklan 2 kohdan perusteella).
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Virallista valvontaa käsittelevää komission asiantuntijaryhmää (E00911) on kuultu useaan otteeseen, ja asiaankuuluvien sidosryhmien kanssa on järjestetty useita kokouksia.
            
            
               Epävirallisten keskustelujen pohjalta laadittiin luonnos, johon ei sisältynyt kiistanalaisia kysymyksiä. 
            
            
               Komission verkkosivuston (
               
                  https://ec.europa.eu/info/law/better-regulation/have-your-say_fi
               
               ) kautta tarjottiin mahdollisuus antaa palautetta luonnoksesta delegoiduksi asetukseksi, ja huomautuksia saatiin neljä. Yksi huomautus ei ollut merkityksellinen tämän säädöksen kannalta, ja yksi huomautus ei liittynyt asetuksen (EU) 2017/625 77 artiklan 1 kohdan h alakohdassa säädetyn valtuutuksen soveltamisalaan.
            
            
               Kaksi muuta huomautusta liittyvät eläinterveyttä koskevien yksityiskohtaisten vaatimusten puuttumiseen. Asetuksen (EU) 2017/625 77 artiklan 1 kohdan h alakohdassa säädetty valtuutus ei kuitenkaan salli eläinten terveyttä koskevien yksityiskohtaisten vaatimusten antamista.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Komission delegoidun asetuksen luonnos perustuu asetukseen (EU) 2017/625 ja erityisesti sen 77 artiklan 1 kohdan h alakohtaan.
            
            
               KOMISSION DELEGOITU ASETUS (EU) …/…,
            
            
               annettu 23.9.2019,
            
            
               Euroopan parlamentin ja neuvoston asetuksen (EU) 2017/625 täydentämisestä tiettyjen eläinten ja tavaroiden lähetysten, jotka ovat peräisin unionista ja palautetaan sinne jonkin kolmannen maan evättyä niiltä pääsyn, erityistä virallista valvontaa koskevien sääntöjen osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus)
                  1
                ja erityisesti sen 77 artiklan 1 kohdan h alakohdan,
            
            
               SEKÄ KATSOO SEURAAVAA:
            
            
               (1)Asetuksen (EU) 2017/625 mukaisesti komission on annettava sääntöjä kyseisen asetuksen 47 artiklan 1 kohdan a, b ja c alakohdassa tarkoitettujen eläinten ja tavaroiden lähetyksiä, jotka ovat peräisin unionista ja palautetaan sinne jonkin kolmannen maan evättyä niiltä pääsyn, koskevan erityisen virallisen valvonnan suorittamista varten. 
            
            
               (2)Eläimille ja tavaroille, jotka ovat peräisin unionista ja palautetaan sinne jonkin kolmannen maan evättyä niiltä pääsyn, olisi suoritettava asiakirjojen tarkastuksia, tunnistustarkastuksia ja tarvittaessa fyysisiä tarkastuksia sillä rajatarkastusasemalla, joka on niiden saapumispaikka unionissa, jotta voidaan varmistaa, että ne täyttävät unionin lainsäädännön vaatimukset. Kyseisillä tarkastuksilla olisi erityisesti varmistettava, että eläimet ovat sellaisessa kunnossa, että ne voidaan kuljettaa edelleen niiden määräpaikkaan ja että eläinten hyvinvointia koskevia vaatimuksia noudatetaan.
            
            
               (3)Neuvoston direktiivin 97/78/EY
                  2
                15 artiklassa vahvistetaan säännöt tuotteiden lähetysten, jotka ovat peräisin unionista ja palautetaan sinne jonkin kolmannen maan evättyä niiltä pääsyn, jälleentuonnin sallimiseksi suoritettavia eläinlääkinnällisiä tarkastuksia varten. Asetuksella (EU) 2017/625 kumotaan ja korvataan direktiivi 97/78/EY 14 päivästä joulukuuta 2019 alkaen. 
            
            
               (4)Eläinten terveyden ja kansanterveyden suojelun korkean tason varmistamiseksi direktiivin 97/78/EY 15 artiklassa säädetyt vaatimukset olisi pidettävä voimassa tietyin mukautuksin, joissa otetaan huomioon kyseisessä artiklassa säädettyjen vaatimusten soveltamisesta saatu kokemus sekä asetuksella (EU) 2017/625 vahvistettu uusi oikeudellinen kehys.
            
            
               (5)Sen varmistamiseksi, että eläintautien tai kasvintuhoojien unioniin kulkeutumisen ja siellä leviämisen riskiä ei ole, jäsenvaltioiden toimivaltaisten viranomaisten olisi erityisesti varmistettava, että lähetykset, jotka ovat peräisin unionista ja palautetaan sinne, täyttävät tällaisten lähetysten takaisintuontia unioniin koskevat asianmukaiset vaatimukset, sellaisina kuin ne on vahvistettu eläinten terveyttä, eläimistä saatavia sivutuotteita tai kasvien terveyttä koskevissa säännöissä. 
            
            
               (6)Eläinperäisten tuotteiden ja elintarvikesekoitusten lähetykset, jotka ovat peräisin unionista ja palautetaan sinne jonkin kolmannen maan evättyä niiltä pääsyn, voivat aiheuttaa riskin kansanterveydelle. Sen varmistamiseksi, että kyseiset lähetykset ovat asetuksen (EU) 2017/625 1 artiklan 2 kohdan a alakohdassa tarkoitettujen elintarvike- ja elintarviketurvallisuussääntöjen mukaisia, on aiheellista edellyttää, että rajatarkastusasemien, jotka ovat lähetysten saapumispaikkoja unionissa, toimivaltaisten viranomaisten olisi sallittava komission täytäntöönpanoasetuksessa [C(2019) 5500]
                  3
                lueteltujen eläinperäisten tuotteiden ja komission päätöksen 2007/275/EY
                  4
                mukaisten rajatarkastusasemilla suoritettavien eläinlääkärintarkastusten piiriin kuuluvien elintarvikesekoitusten takaisintuonti edellyttäen, että kyseiset tuotteet täyttävät erityiset lisävaatimukset.
            
            
               (7)On tarpeen varmistaa, että eläinperäisten tuotteiden ja elintarvikesekoitusten lähetykset, jotka ovat peräisin unionista ja palautetaan sinne jonkin kolmannen maan evättyä niiltä pääsyn, saapuvat määräpaikkaansa. Näin ollen komission delegoidussa asetuksessa [C(2019) 4500]
                  5
                säädettyjä menettelyvaatimuksia olisi sovellettava valvottaessa tavaroiden lähetysten kuljetusta ja saapumista rajatarkastusasemalta, joka on niiden saapumispaikka unionissa, määräpaikassa sijaitsevaan laitokseen.
            
            
               (8)Asetusta (EU) 2017/625 sovelletaan 14 päivästä joulukuuta 2019. Tämän vuoksi myös tässä asetuksessa vahvistettuja sääntöjä olisi sovellettava mainitusta päivästä,
            
            
               ON HYVÄKSYNYT TÄMÄN ASETUKSEN:
            
            
               1 artikla
               Kohde ja soveltamisala
            
            
               Tässä asetuksessa vahvistetaan asetuksen (EU) 2017/625 47 artiklan 1 kohdan a, b ja c alakohdassa tarkoitettujen eläinten ja tavaroiden lähetysten, jotka ovat peräisin unionista ja palautetaan sinne jonkin kolmannen maan evättyä niiltä pääsyn, erityisen virallisen valvonnan suorittamista rajatarkastusasemilla koskevat säännöt.
            
            
               2 artikla
               Eläinten ja tavaroiden lähetysten, jotka ovat peräisin unionista ja palautetaan sinne jonkin kolmannen maan evättyä niiltä pääsyn, erityinen virallinen valvonta
            
            
               1.Unionin saapumisrajatarkastusaseman toimivaltaisen viranomaisen on suoritettava asiakirjojen tarkastukset ja tunnistustarkastukset asetuksen (EU) 2017/625 47 artiklan 1 kohdan a, b ja c alakohdassa tarkoitettujen eläinten ja tavaroiden lähetyksille, jotka ovat peräisin unionista ja palautetaan sinne jonkin kolmannen maan evättyä niiltä pääsyn.
            
            
               2.Unionin saapumisrajatarkastusaseman toimivaltaisen viranomaisen on suoritettava fyysiset tarkastukset seuraaville lähetyksille, jotka ovat peräisin unionista ja palautetaan sinne jonkin kolmannen maan evättyä niiltä pääsyn:
            
            
               (a)asetuksen (EU) 2017/625 47 artiklan 1 kohdan a alakohdassa tarkoitettujen eläinten lähetykset;
            
            
               (b)asetuksen (EU) 2017/625 47 artiklan 1 kohdan b ja c alakohdassa tarkoitettujen tavaroiden lähetykset, jos epäillään, että kyseiset tavarat eivät ole asetuksen (EU) 2017/625 1 artiklan 2 kohdassa tarkoitettujen sääntöjen mukaisia, kyseisen epäilyn vahvistamiseksi tai poistamiseksi.
            
            
               3.Unionin saapumisrajatarkastusaseman toimivaltaisen viranomaisen on varmistettava, että eläinten ja tavaroiden lähetykset täyttävät seuraavat vaatimukset:
            
            
               a)asetuksen (EU) 2017/625 47 artiklan 1 kohdan a alakohdassa tarkoitettujen eläinten ja asetuksen (EU) 2017/625 47 artiklan 1 kohdan b alakohdassa tarkoitettujen sukusolujen ja alkioiden osalta asetuksen (EU) 2017/625 1 artiklan 2 kohdan d ja f alakohdassa tarkoitetut oleelliset eläinten terveyttä ja hyvinvointia koskevat vaatimukset;
            
         
         
            
               b)asetuksen (EU) 2017/625 47 artiklan 1 kohdan b alakohdassa tarkoitettujen eläinperäisten tuotteiden ja elintarvikesekoitusten osalta
            
            
               i)asetuksen (EU) 2017/625 1 artiklan 2 kohdan d alakohdassa tarkoitetuissa säännöissä vahvistetut eläinten terveyttä koskevat vaatimukset;
            
            
               ii)tämän asetuksen 3 artiklassa vahvistetut täydentävät säännöt;
            
            
               c)asetuksen (EU) 2017/625 47 artiklan 1 kohdan b alakohdassa tarkoitettujen eläimistä saatavien sivutuotteiden sekä niistä johdettujen tuotteiden osalta asetuksen (EU) 2017/625 1 artiklan 2 kohdan e alakohdassa tarkoitetuissa säännöissä vahvistetut vaatimukset;
            
            
               d)asetuksen (EU) 2017/625 47 artiklan 1 kohdan c alakohdassa tarkoitettujen kasvien, kasvituotteiden ja muiden tavaroiden osalta asetuksen (EU) 2017/625 1 artiklan 2 kohdan g alakohdassa tarkoitetuissa säännöissä vahvistetut kasvien terveyttä koskevat vaatimukset; 
            
            
               4.Unionin saapumisrajatarkastusaseman toimivaltaisen viranomaisen on ilmoitettava asetuksen (EU) 2017/625 131 artiklassa tarkoitetun virallisen valvonnan tiedonhallintajärjestelmän, jäljempänä ’IMSOC’, kautta määräpaikan toimivaltaiselle viranomaiselle, että lähetys on hyväksytty saapuvaksi unioniin yhteisessä terveyttä koskevassa tuloasiakirjassa määritettyyn määräpaikkaan.
            
            
               3 artikla
               Eläinperäisten tuotteiden ja elintarvikesekoitusten lähetysten erityistä virallista valvontaa koskevat täydentävät säännöt
            
            
               1.Unionin saapumisrajatarkastusaseman toimivaltaisen viranomaisen on sallittava seuraavien tuotteiden lähetysten, jotka ovat peräisin unionista ja palautetaan sinne jonkin kolmannen maan evättyä niiltä pääsyn, saapuminen unioniin edellyttäen, että ne täyttävät 2 kohdassa asetetut vaatimukset:
            
            
               a)komission täytäntöönpanoasetuksen [C(2019) 5500] liitteessä luetellut eläinperäiset tuotteet;
            
            
               b)päätöksen 2007/275/EY liitteessä I olevassa 16–22 ryhmässä luetellut elintarvikesekoitukset, joille on tehtävä kyseisen päätöksen 4 artiklan mukaisesti eläinlääkinnälliset tarkastukset rajatarkastusasemalla, joka on niiden saapumispaikka unionissa.
            
            
               2.Edellä 1 kohdassa tarkoitettujen tuotteiden lähetysten mukana on oltava seuraavat asiakirjat:
            
            
               a)sen jäsenvaltion, josta tavarat ovat peräisin ja josta ne lähetettiin kolmanteen maahan, jäljempänä ’alkuperäjäsenvaltio’, toimivaltaisen viranomaisen myöntämä alkuperäinen virallinen todistus, sen IMSOC:iin toimitettu sähköinen vastine tai sen oikeaksi todistettu jäljennös;
            
            
               b)kolmannen maan toimivaltaisen viranomaisen tai muiden viranomaisten virallinen ilmoitus, jossa esitetään maahanpääsyn epäämisen syy sekä kolmannessa maassa tapahtuneen purkamisen ja uudelleenlastaamisen paikka ja päivämäärä ja vahvistetaan, että
            
            
               i)lähetykselle ei tehty mitään muuta käsittelyä kuin purku, varastointi ja uudelleenlastaus;
            
            
               ii)eläinperäisten tuotteiden ja elintarvikesekoitusten purku ja uudelleenlastaus suoritettiin hygieenisesti ristikontaminaation välttämiseksi;
            
            
               iii)eläinperäiset tuotteet ja elintarvikesekoitukset varastoitiin hygieenisissä olosuhteissa ja kyseisille tavaroiden tyypeille vaaditussa lämpötilassa; 
            
            
               c)unionissa sijaitsevan määräpaikan toimivaltaisen viranomaisen ilmoitus siitä, että he ottavat lähetyksen vastaan; kyseistä ilmoitusta ei kuitenkaan vaadita silloin, kun lähetys palaa lähetyksen alkuperälaitokseen, joka sijaitsee samassa jäsenvaltiossa kuin rajatarkastusasema, joka on lähetyksen saapumispaikka unionissa.
            
            
               3.Poiketen siitä, mitä 2 kohdan a alakohdassa säädetään, silloin kun kyseisessä säännöksessä tarkoitettuja asiakirjoja ei voida toimittaa, lähetyksen alkuperä voidaan todentaa muulla tavoin lähetyksestä vastaavan toimijan toimittamien asiakirjatodisteiden perusteella.
            
            
               4.Unionin saapumisrajatarkastusaseman toimivaltainen viranomainen voi myöntää poikkeuksia 2 kohdan b alakohdassa säädetyistä vaatimuksista sellaisten sinetöityjen lähetysten osalta, joiden alkuperäinen sinetti on ehjä, edellyttäen, että lähetyksestä vastaava toimija toimittaa ilmoituksen, jossa esitetään syy siihen, miksi kolmas maa on evännyt maahanpääsyn, ja vahvistetaan, että kuljetus on tapahtunut eläinperäisten tuotteiden ja elintarvikesekoitusten olennaisten tyyppien kannalta asianmukaisissa olosuhteissa.
            
            
               5.Saapumisrajatarkastusaseman toimivaltaisen viranomaisen on valvottava lähetyksen kuljetusta ja saapumista määräpaikkaan delegoidun asetuksen [C(2019) 4500] mukaisesti, jos määräpaikan toimivaltainen viranomainen on antanut 2 kohdan c alakohdassa tarkoitetun ilmoituksen.
            
         
         
            
               4 artikla
               Voimaantulo ja soveltamispäivä
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 14 päivästä joulukuuta 2019.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 23.9.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
               
            
         
         
            
                  
                     (1)
                  
                        EUVL L 95 7.4.2017, s. 1. 
               
               
                  
                     (2)
                  
                        Neuvoston direktiivi 97/78/EY, annettu 18 päivänä joulukuuta 1997, kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista (EYVL L 24, 30.1.1998, s. 9).
               
               
                  
                     (3)
                  
                        Komission täytäntöönpanoasetus (EU) …/..., annettu XXX, Euroopan parlamentin ja neuvoston asetuksen (EU) 2017/625 soveltamissäännöistä virallisen valvonnan kohteena rajatarkastusasemilla olevien eläinten, eläinperäisten tuotteiden, sukusolujen ja alkioiden, eläimistä saatavien sivutuotteiden ja niistä johdettujen tuotteiden sekä heinien ja olkien luetteloiden osalta ja päätöksen 2007/275/EY muuttamisesta (EUVL L …, pp/kk/vvvv, s…).
               
               
                  
                     (4)
                  
                        Komission päätös 2007/275/EY, tehty 17 päivänä huhtikuuta 2007, rajatarkastusasemilla neuvoston direktiivien 91/496/ETY ja 97/78/EY nojalla tarkastettavia eläimiä ja tuotteita koskevista luetteloista (EUVL L 116, 4.5.2007, s. 9).
               
               
                  
                     (5)
                  
                        Komission delegoitu asetus (EU) …/…, annettu XXX, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse edellytyksistä tiettyjen tavaroiden lähetysten kuljetuksen ja saapumisen seuraamiseksi saapumisrajatarkastusasemalta määräpaikassa unionissa sijaitsevaan laitokseen (EUVL L ..., pp.kk.vvvv, s...).